KIRJALLINEN KYSYMYS E-0004/02 esittäjä(t): Jan Mulder (ELDR) komissiolle. Siemenperunoiden pitäminen kaupan: direktiivin 66/403/ETY muuttamiseksi annetun direktiivin 98/95/EY 4 artikla.



Virallinen lehti nro 147 E , 20/06/2002 s. 0228 - 0230



KIRJALLINEN KYSYMYS E-0004/02 esittäjä(t): Jan Mulder (ELDR) komissiolle (17. tammikuuta 2002) Aihe: Siemenperunoiden pitäminen kaupan: direktiivin 66/403/ETY muuttamiseksi annetun direktiivin 98/95/EY 4 artikla Direktiivin 66/403/ETY(1) muuttamisesta annetun direktiivin 98/95/EY(2) 4 artiklan 2 kohta sisältää seuraavan siemenperunoiden kaupan pitämistä koskevan tekstin: Kaupan pitämiseksi ei katsota siementen toimittamista tietyissä olosuhteissa palvelujen tarjoajille teolliseen käyttöön tarkoitettujen tiettyjen maatalouden raaka-aineiden tuottamiseksi tai siementen lisäämiseksi tähän tarkoitukseen edellyttäen, että oikeus täten toimitettuihin siemeniin ja saatuun satoon ei siirry palvelujen tarjoajalle. Tähän sisältyy ajatus siitä, että siemenperunoiden ja niistä tuotettujen perunoiden ei enää tarvitsisi täyttää lajikkeiden tunnistettavuutta, kasvien terveyttä, kalibrointia ja merkintöjä koskevia moninkertaisia vaatimuksia, kuten direktiivissä 66/403/ETY siemenperunoiden kaupan pitämisestä määrätään. 1. Miten edellä mainittu määräys on pantu täytäntöön Euroopan unionissa ja/tai sen jäsenvaltioissa? 2. Onko komissio sitä mieltä, että edellä mainitun direktiivin täytäntöönpano siemenperunoiden alalla voisi johtaa ei-toivottuun tilanteeseen seuraavien asioiden suhteen: a) kasvien terveys, kuten perunataudeista tiedottaminen ja niiden valvonta; b) siemenperunoiden kaupan pitämistä koskevien direktiivien perusperiaatteet, joilla pyritään luomaan rekisteröityjen lajikkeiden valvottavat ja avoimet yhteisömarkkinat; c) kuluttajien huolestuneisuus esimerkiksi tautien jäljittämisestä ja muuntogeenisistä organismeista? 3. Onko komissio samaa mieltä siitä, että siteeratun kohdan täytäntöönpano voisi aiheuttaa ei-toivotun muutoksen siemenperunoiden kasvattajien ja tuottajien asemassa, sillä he voivat kohdata kilpailua parhaillaan kehittyvien integroitujen tuotantoketjujen taholta? Tuotantoketjuthan eivät sisälly direktiivin tiettyjen vaatimusten piiriin ja voivat siksi tuottaa siemenperunoita alhaisemmilla kustannuksilla. 4. Katsooko komissio näin ollen, että on selvästi tarpeellista ehdottaa direktiivin 66/403/ETY korvaavan direktiivin 98/95/EY 4 artiklan 2 kohdan muuttamista siten, että kyseinen määräys poistetaan? 5. Mikäli vastaus kysymykseen neljä on myönteinen, milloin voitaisiin odottaa direktiivin muutosehdotusta? (1) EYVL P 125, 11.7.1966, s. 2320. (2) EYVL L 25, 1.2.1999, s. 1. David Byrnen komission puolesta antama vastaus (28. helmikuuta 2002) Siemenperunoiden pitämisestä kaupan 14. kesäkuuta 1966 annetun neuvoston direktiivin 66/403/ETY,(1) sellaisena kuin se on muutettuna 14. joulukuuta 1998 annetulla neuvoston direktiivillä 98/95/EY,(2) 1 a artiklan viimeisessä kohdassa säädetään, että arvoisan parlamentin jäsenen tarkoittaman säännöksen soveltamisen edellytykset vahvistetaan asiaa koskevaa komiteamenettelyä noudattaen. Näitä edellytyksiä pohditaan parhaillaan komissiossa ja jäsenvaltioiden kanssa. 1. Komissio kerää parhaillaan tietoja kyseisen säännöksen täytäntöönpanon tilasta ja edellytyksistä jäsenvaltioissa. Kun tietojen keruu on saatu päätökseen, komissio tiedottaa arvoisalle parlamentin jäsenelle sen tuloksista. 2. ja 3. Komissio yhtyy arvoisan parlamentin jäsenen ilmaisemaan huoleen siitä, että säännöksen rajoittamattomalla soveltamisella saattaa olla esimerkiksi kysymyksen kohdissa 2 ja 3 esitetyn kaltaisia haitallisia vaikutuksia. Komissio aikoo asettaa täytäntöönpanotoimissa tarvittavat ehdot, jotta nämä vaikutukset voidaan ehkäistä. 4. ja 5. Komissio ei tässä vaiheessa ole sitä mieltä, että kyseinen säännös pitäisi poistaa. Komissio uskoo, että edellä mainituilla täytäntöönpanotoimilla voidaan tehokkaasti puuttua esille tuotuun ongelmaan. Täytäntöönpanotoimet ovat parhaillaan valmisteltavina, ja ne hyväksyttäneen vuoden 2002 loppuun mennessä. (1) EYVL P 125, 11.7.1966. (2) EYVL L 25, 1.2.1999.